September har bragt høje temperature med sig, og det har givet propfulde strande. På Blokhus Strand var der onsdag mennesker så langt øjet rakte.

Sol, sommer og september. September har budt på usædvanligt høje temperaturer til stor glæde for mange nordjyder. - Det er dejligt at kunne komme på stranden her midt i september. Det er jo lidt uvant, men nu har det været en dårlig sommer, så det er dejligt med et godt efterår, siger Christoffer Simoni, studerende, Aalborg. Det varme vejr giver travlhed på stranden og ikke mindst i de nordjyske is-huse. På Blokhus Strand er is-huset meget glad for den varme sensommer. - Lige i de her dage er omsætningen øget med 100 procent, for vi skulle faktisk have haft lukket. De sidste par dage, hvor varmen har været rigtig god, har det virkelig givet noget, siger Peter Schøler Andersen, medhjælper i Strandcenteret Blokhus. Det varme vejr ser ud til at fortsætte til og med fredag.